奉和圣制喜雨赋
李宙 (Tang)
既五月兮生一阴。犹不雨兮思作霖。圣自咎兮天同德。诚下答兮神孔歆。臣闻泽不润下。意欲乾封。岂大明在御。而荒岁或逢。礼有旱暵之舞。诗有昭回之咏。陛下退史巫之纷若。追后土之虔敬。以乾坤而合德。何造化之不测。当赫曦兮是时。与霶𩃱兮为期。粤三日而将澍。未崇朝而已布。霏微露立之坛。霢霂风旋之步。缅察狱以临幸。尝祷林而戒惧。曷若不言而顺于阴骘。曰肃而变其阳数。非破块与鸣条。惟涤场及洒路。灵台是升。斯考休徵。浑仪已纬。更酌元亨。尔乃紫微凉夏。彤庭景深。初泛滟于太液。复萧条于上林。倾菡萏而花舞。散青葱而叶吟。宜刻漏于银箭。杂秋声于玉琴。龙虎飞腾兮多气色。鹳鹤鸣叫兮有清音。况田畯之至喜。奉圣人以为心。惟大君之德也。如雨施于上元。如泽漏于重泉。浸四溟而无远。洞万物而无偏。喜偫生之遂也。山不剪其毛发。河不污其宫阙。思就绀而生虹。愿从风而移月。绝奔雷以无景。静行云以不发。愿依稀兮其奚多。虽三五而可越。